ALLV 301 LITTERATURVITENSKAPELIG GRUNNKURS

Av Mina Landøy

Emne: 1800-tallets skyggesider i lys av *Sjur Gabriel*



Institutt for lingvistiske, litterære og estetiske studier

Det humanistiske fakultet

Universitetet i Bergen

Vårsemester, 2020

4. utkast til prosjekt beskrivelse

I min oppgave ønsker jeg å arbeide med verk i litteraturen som tar utgangspunkt i samfunnets skyggesider. Med dette mener jeg de ofte tabubelagte livene som ble brakt på bane med realismen tidlig på 1800-tallet i Norge. Jeg vil undersøke hvordan store deler av nordmennene levde, arbeidet, hvordan de forholdt seg til hverandre og hvordan de følte, beskrevet gjennom litteraturen. Hovedoppgaven vil være en analyse hvor jeg i hovedsak ønsker å ta et dypdykk i realismen og dens videre utviklede begrep naturalismen med Amalie Skrams verk *Sjur Gabriel* i fokus. For nettopp i naturalismen skildres virkeligheten veldig nært slik den faktisk er eller var på 1800-tallet, både det positive og det negative. Det inntraff på denne tiden et brudd i litteraturen, hvor man kunne begynne å lese om et mindre overfladisk samfunn, og om et reelt bygdeliv, med slit, dårlige økonomiske kår og sterk gudstro.

Det er utrolig interessant å se hvor treffende dette samtids-samfunnets tid i Norge er beskrevet i litteraturen gjennom Amalie Skram i *Sjur Gabriel*. Denne ufine, skitne, og ofte fordømte måten å leve på, og som tilsynelatende var uhyre vanskelig å komme ut av. Hvordan mennesker levde i forhold til hverandre fra by til bygd, og av den grunn nesten hierarkisk både samfunnsmessig og innad i en familie. Måten prester og mer eller mindre økonomisk sterke individer eller familier blir prissatt og respektert på, og hvor lav terskelen er for å gi noe eller noen skyld for kårene. Det er her også det interessante fenomenet determinisme kommer inn, samfunnets og menneskets forhold til Gud og tro. Skyld og nåde er noe vi ser i kristendommen og som blir sterkt bevart og fremvist gjennom boken til Skram.

Jeg åpnet først øyene for dette emnet og Amalie Skram på videregående. Dette var da vi skulle begynne å arbeide med et særemne og jeg visste alt da at det ble nødt til å være en fordypning innenfor begrepene determinisme og naturalisme. Det er noe grublende over hvorfor vi mennesker gjør som vi gjøre under gitte omstendigheter og som Skram i sitt forfatterskap beskriver på en helt egen måte.

**Problemstilling og eksempel**

I oppgaven ønsker jeg også å undersøke det individuelle mennesket, mennesker som lever sammen, og som nevnt innad i en familie og i et samfunn. Et stort mangfold levde i skam og sterk fattigdom, og mange tydde til alkoholen. Familien som en institusjon hvor alle skulle bidra for å overleve, men også for å opprettholde nettopp *familien*. Familien som institusjon var på denne tiden mye viktigere enn hva vi kan se for oss i dag – at alle bidro var absolutt nødvendig for å holde gård og kost året rundt. Samtidig har vi moral, kjærlighet og ivaretagelsen av sin neste som et interessant tema – og dermed også ironien i hvordan individer tolket gudstroen i samfunnet: for eksempel at det å slå sin kone helseløs for å skikke henne, var greit så lenge ikke naboene så det.

Et eksempel fra boken som kan være interessant å se på for hvordan en familie samhandler innenfor husets fire vegger hvor vi også under denne samtalen kan se på temaer som ofte kommer igjen i verket som forventning, stolthet og vold. Dette under en samtale mellom datteren Ingeborg og moren Oline:

”Og innen Ingeborg visste et ord av det, var hun grepet om livet og slengt bortover kjøkkengulvet. ”Du tenkje vel, at dedna trava moræ di æ so skradl å låk at du kadn fara åt mæ hedne kor du ve. Men akta deg, akta deg!” Oline fór imot henne med hevet arm. ”Dei bodn so trakka ne forældræ sine, høyra djævelen te.”

”Æn kor vert da mæ dei forældre so drek seg fudl å fær åt so ana svin?” Før hun ennå hadde talt ut, fikk hun et klaskende slag på siden av ansiktet.”

Jeg anser det derfor som viktig å undersøke de fremstilte egen-erkjente forhold til arv og miljø (enten de er seg dette bevisst eller ei), og også hvordan vi i dag med våre opparbeidede historiske og samfunnsfaglige kunnskaper og litterære innsikter fra perioden oppfatter forholdet i vektingen av arv og miljø.

**Materiale og teoretisk ramme**

Som utgangspunkt kommer jeg til å bruke den første boken *Sjur Gabriel* i serien *Hellemyrsfolket* av Amalie Skram til å studere nettopp dette, men mulig også ”Karens Jul” av samme forfatter. Grunnen til at jeg velger disse verkene, er fordi de nettopp skildrer samfunnets tøffeste og kanskje vondeste sider ved overlevelse i tilværelsen. Ikke bare bokstavelig, men også det å leve etter beste mulige evne under gitte omstendigheter. Det er mange følelser som beskrives hos hovedpersonene og jeg kan som en av flere hypoteser i utgangspunktet ikke tenke annet enn at måten samfunnet var innrettet på denne tiden, har mye av skylden for ulykkene. Men skyld er et vanskelig spørsmål som både leser og hovedpersonene sitter tungt igjen med, og som nok en hypotese overfor de litterære verkene kjenner jeg på en innforstått regel fra samfunnet eller innad hos individene selv, om at det som skjer er av Guds vilje. En form for samfunnskritikk bør derfor også kunne diskuteres i hovedoppgaven.

Det kan også være nødvendig å gå mer samfunnsteoretisk til verks når man skal diskutere samfunnet i Norge på denne tiden, og derfor ser jeg det som lurt å studere forskeren Eilert Sundts verk om samfunnets skyggesider. Dette kan være med på å bygge en grundigere historisk ramme for oppgaven.

Bortsett fra disse vil det også være nødvendig å fastsette en teoretisk ramme. Etter litt research kan det se ut til at det mye skrevet om Amalie Skrams liv og virke, men ikke nødvendigvis mye om hva som treffer spot-on til min oppgave. Allikevel har jeg funnet noen interessante vitenskapelige artikler innenfor emnet:

”Amalie Skram og religionen En analyse av Hellemyrsfolket, Sjur Gabriel, To venner, S.G. Myhre og Afkom” av Kjellaug Reksten (1970)

”Amalie Skrams Sjur Gabriel (1887) Én utgivelsesfilologisk undersøkelse med teoretisk redegjørelse for etableringsprinsipper og realkommentarer” av Irene Hagen (1999)

”Alenefar-plottet hos Amalie Skram: om Sjur Gabriel” av Bjarne Markussen (2005)

På grunn av begrensningen av store deler viktig litteratur under disse tider, kan det ta litt tid før jeg får kommet videre i jobbingen per nå, men så fort tilgjengeligheten av denne litteraturen blir åpnet igjen vil jeg iverksette fortsettelsen av arbeidet med tekstene nevnt over. Boken til Christine Hamm, som er professor ved UiB og skrev sin avhandling om Amalie Skram er for øyeblikket heller ikke tilgjengelig, men holder også denne åpen som en mulighet enn så lenge til arbeidet med prosjektet mitt.

**Tema**

Det var mye som ble bragt på bane i litteraturen mot slutten av 1800-tallet i Norge. Ibsen med sine drama, Obstfelder i lyrikken, Brandes om å sette problemer under debatt – men det som skiller Skram fra andre kjente forfattere i realismen, er hennes naturalistiske tilnærming. Begge disse verkene omhandler både en reell etterlikning av samfunnet med dårlige økonomiske kår og dette å ta vare på sin egen familie, samtidig som begge verkene har både barn og død som viktige elementer i seg. Begge verk vekker noe sårt i oss mennesker. Følelser som sinne, redsel, angst – samt også gode følelser som lykke og mestringsfølelse når håp endelig er å skimte, er å gjenkjenne i bøkene, noe som er nok en hypotese i arbeidet mitt.

Fremdriftsplan.

Jeg kommer til å fortsette arbeidet med å finne og undersøke relevant lesestoff til hovedoppgaven resten av dette vårsemesteret 2020, forså å begynne med selve oppgaven kommende høst. På grunn av stenging av bibliotek og begrenset tilgang til viktig litteratur for oppgaven vil det være mulig at riktig litteratur til oppgaven blir funnet litt over antatt tid, men forhåpentligvis vil oppgaven uansett være klar på normert tid, våren 2021.